钦定古今图书集成/明伦汇编/氏族典/第162卷 > 韩文
## 钦定古今图书集成/明伦汇编/氏族典/第162卷 > 韩文

按《明外史韩文传》：“文字贯道，洪洞人。成化初，举进士，
除工科给事中。六年，承命核韦州军功，还劾宁晋伯
刘聚等滥杀妄报，时服其鲠正。进右给事中，出为湖
广右参议。七年，转左参议。弘治改元，为山东左参政。
居二年，用倪岳荐，擢云南左布政使。六年，以右副都
御史巡抚湖广。明年，移抚河南，召为户部右侍郎，以”
母丧去。丧除，起改吏部，进左侍郎。十六年拜南京兵
部尚书，召拜户部尚书。武宗即位，文司国计，力遏权
幸。太监刘瑾深恨文，有以伪银输内库者，遂以为文
罪。诏降一级致仕。寻指文为奸党，其子高唐知州士
聪、刑部主事士奇皆削籍。瑾恨犹未已。坐以遗失部
籍，逮文下诏狱。数月始释。世宗即位，遣行人存问，复
令有司月给禀四石，岁给役夫六人，终其身。嘉靖五
年赠太傅，谥《忠定》。